
POLÍCIA NAĎALEJ APELUJE NA SENIOROV !

Sme veľmi radi, že aj prostredníctvom našich upozornení a poučení o nástrahách podvodníkov pozitívne vplývame na Vás seniorov, nakoľko sme tento týždeň v Trenčianskom kraji opäť nezaznamenali žiadny pokus ani podvod na senioroch. Aj napriek tomu Vás chceme upozorniť, že vynaliezaví podvodníci nepoznajú hranice a svoju pozornosť upriamujú predovšetkým práve na Vás dôchodcov, na ktorých pod falošnou identitou vyvíjajú emocionálny tlak alebo sa snažia pod rôznymi zámienkami dostať do Vašich príbytkov. Títo podvodníci ovládajú veľa spôsobov a nenásilných techník ako získať hotovosť, ceniny alebo informácie o Vašich bankových účtoch a prístupových právach k nim. 
Zámienkou na získanie peňazí je predstieranie pracovníkov banky alebo iné dôveryhodné inštitúcie, falošný policajt, falošný poštár či kuriér. Páchatelia sa snažia dostať do Vašich príbytkov aj pod častokrát jednoduchými zámienkami ako je poskytnutie vody alebo jedla, pričom sa môžu vydávať aj za dobrých priateľov Vašich rodinných príslušníkov. Samozrejme im ide len o odvrátenie pozornosti, aby sa dostali do Vašej blízkosti, uviedli Vás do omylu a podvodom, či obyčajnou krádežou Vás pripravili o celoživotné úspory alebo cenné predmety. 
[bookmark: _GoBack]Seniorov preto upozorňujeme, aby boli obozretní voči osobám, ktoré ich osobne či telefonicky kontaktujú a žiadajú od nich peniaze pod rôznymi zámienkami. Zdôrazňujeme, aby neodovzdávali žiadne cennosti neznámym ľuďom, nevyberali svoje úspory pre cudzie osoby, príp. nerealizovali finančné transakcie na čísla účtov, ktoré sú im nahlásené počas podvodného telefonátu a nevpúšťali cudzie osoby do svojich príbytkov. Nedajte sa oklamať a v predstihu predmetnú skutočnosť ihneď nahláste na známom telefónnom čísle 158. V tejto súvislosti Vás taktiež žiadame o informovanie starších príbuzných alebo starších ľudí vo svojom okolí, aby aj oni boli informovaní o častých praktikách podvodníkov. Vo veľkej miere práve včasná informovanosť dokáže zachrániť seniorom ich ťažko ušetrené a zarobené úspory.     

Dodržujte niekoľko dôležitých zásad !!!
· Nekomunikujte s osobami, ktoré sa v telefóne vydávajú za vášho príbuzného, lekára !
· Nevyhadzujte peniaze a cenné predmety cudzej osobe, aj keď tvrdí, že ju za vami posiela váš príbuzný !
· Nevyberajte pre cudzie osoby peniaze z bankomatu alebo zo svojich účtov !
· Nezabúdajte, že preplatky a nedoplatky sa nevyplácajú v hotovosti prostredníctvom zamestnancov spoločností, či iných osôb !
· Nedôverujte prehnane zvýhodneným investičným príležitostiam !
· Nepíšte a nekomunikujte s osobou, ktorá pod emocionálnym tlakom od Vás požaduje peniaze !   
· V prípade akéhokoľvek podozrenia vopred kontaktujte políciu na čísle 158 ! 

